Тарзан од малп (филм)

**Та́рзан од малп**,  *Tarzan of the Apes* — америцкый  нѣмый филм з року 1918 в режии Скотта Сиднея (Scott Sidney) подля ровноменного авантурного романа Едгара Райса Берроуза *Тарзан од малп* (англ. *Tarzan of the Apes* — появеного в часопису *All-Story*, 1912). В юну 1914 *Тарзан од малп* выйшов  окремов книжков, и зачав ся многорочный выдавательскый триумф Берроуза. Филм *Тарзан од малп* 1918 рока быв первым з цѣлой серии далшых филмох о Тарзанѣ. Первый показ филма одбыв ся 27. януара 1918, на Бродвею в Ню Йорку. Филм не одповѣдать в точности обсягу романа, а окрем того покрывать лем перву часть описаных Берроузом подѣй. Мимо того, первый филм о Тарзанѣ найближе зо вшиткых далшых слѣдуе за текстом романа, хоть в нем значно вытратила ся енергия оригинала. Филмы о Тарзанѣ зажили максималного успѣха по приходѣ звукового кинематографа в роках 1930-1960.

## Сюжет филма
В року 1886 англицка влада посылать  Джона Клейтона, лорда Грейстока до западной Африкы, жебы  потискнути арабску торговлю людми в тамошных англицкых колониях. В ризикову плавбу рушать въедно з ним его жена, леди Елис, котра е в тяжи. При берегах Африкы матрозы учинять збуру и забиють капитана. Животы лорда Грейстока и его жены захранить матроз Биннз, котрый поставить ся против збуренцям з пиштольов. Збуренцѣ высадять лорда, его жену на берег непроходной джунглѣ. Биннз пробуе утѣкнути и прилучити ся ку высадженым, але зоставать поиманый арабскыма торговцями людми.

В хыжцѣ, выставеной в джунгли, неодовго родить ся наслѣдник лода Грейстока. Сынови не е еще ани рок, як леди Елис умерать. «Дѣтвак плаче, а я не знам, чим го нагодовати. Што робити?» — пише лорд Грейсток в дневнику. 

Тым часов вождеви племена малп Керчакови и его самици Калѣ загыне малое. Малпы нападуть на хыжку Грейстока, его побиють го насмерть и заберуть му дѣтину.  Кала выплекать и выховать го як свого. Дасть му мено Тарзан, што значить: бѣла кожа.

Хлопець научить ся вшиткого, што потребують малпы, але людскый интелект давать му перевагу: научить ся плести мотузы и ловити здобыч. Пак найде в отцьовой хыжи дику и з ньов научить ся перемочи и найсилнѣйшу малпу, а так ся ставать кральом племена. В хыжцѣ найде и дѣточы книжкы з образчиками, букварь — и так научить ся писати по англицкы, але не знать говорити.

Матроз Биннз, захранившый Грейстокох, по десятьох роках рабства утѣкать и вымореный до смерти добивать ся ку хыжцѣ Грейстокох, де го найде Тарзан. Хлопець го вылѣчить, а Биннз го научить тото мало, што знать о печатаных буквах и словах. Неодовго Биннзови пощастить украсти еден човен зоз приставшых ку берегови и он рушать до Англии, жебы родинѣ Грейстоковых повѣсти, што ся стало. 

По роках група ученых и своякох Тарзана наконець зберуть ся на плавбу до Африкы, жебы справдити Биннзову росповѣдь о дѣтвакови в джунгли.  

Домородець застрѣлить Калу отровленов стрѣлов з лука. Тарзан го за то забие, а забере му лук и стрѣлы и научить ся стрѣляти, од домородцьох ся научить добывати огень; стрѣлы и ѣду краде од домородцьох. Домородцѣ, настрашены Тарзаном, поважують го за божество и приносять му в жертву ѣду и стрѣлы. 

Раз Тарзан увидить бѣлых, котры ся высадять на берег и идуть к его хыжи. Напише им записку: «Ту жие Тарзан, забивця звѣрьох. Не рушайте нич Тарзаново. Тарзан меркуе.» Експедиция находить кости Клейтона и его жены и видять, же Биннз мав правду. 

Джейн, дѣвка професора Портера, зо служницьов зоставають нападены левицьов. Од смерти их захранить Тарзан, котрый левицю забие. Домородець выкраде Джейн и однесе, Тарзан го выслѣдить и еще раз захранить Джейн. 

Другый раз  Тарзан спасе експедицию, нападену домородцями, запаливши им хыжы. Тарзан залюбить ся до Джейн, котра его агресивну любость спочатку гамуе, але наконець прийме. 

## Жерела и одказы
* ''Тарзан од малп'' в базѣ IMDb

## Референции

Катеґорія:Філмы